Príloha č. 3			
										Neoficiálny preklad

RADA EURÓPY
VÝBOR MINISTROV

Rezolúcia ResCMN(2011)15
o implementácii Rámcového dohovoru na ochranu národnostných menšín Slovenskou republikou 

(prijatá Výborom ministrov 6. júla 2011 na 1118. zasadnutí zástupcov ministrov)

Výbor ministrov v zmysle ustanovení článkov 24 až 26 Rámcového dohovoru na ochranu národnostných menšín (ďalej len „Rámcový dohovor“); 

Berúc do úvahy rezolúciu (97) 10 zo 17. septembra 1997, ktorá stanovuje pravidlá prijaté Výborom ministrov pre monitorovacie postupy podľa článkov 24 až 26 Rámcového dohovoru;

Berúc do úvahy pravidlá hlasovania prijaté v kontexte prijímania rezolúcie (97) 10; 

Berúc do úvahy ratifikačné listiny odovzdané Slovenskou republikou dňa 14. septembra 1995;

Pripomínajúc, že vláda Slovenskej republiky postúpila svoju správu týkajúcu sa tretieho monitorovacieho cyklu Rámcového dohovoru dňa 22. júla 2009;

Po preskúmaní tretej hodnotiacej správy Poradného výboru o Slovenskej republike, prijatej 28. mája 2010, a písomného vyjadrenia vlády Slovenskej republiky doručeného 18. januára 2011;

Berúc do úvahy tiež vyjadrenia iných vlád;

1.	 Prijíma nasledujúce závery týkajúce sa Slovenskej republiky:

a) 	Pozitívny vývoj
Už od nadobudnutia platnosti Rámcového dohovoru orgány Slovenskej republiky uplatňovali k monitorovaciemu procesu dohovoru konštruktívny prístup a uskutočnili kroky k publikovaniu, diskusii a implementácii výsledkov z prvých dvoch monitorovacích cyklov. Na legislatívnej a politickej úrovni bola evidentná snaha ďalej rozvíjať systém ochrany národnostných menšín. 
Antidiskriminačná legislatíva bola novelizovaná a kompetencie národného orgánu v oblasti rovnosti, tzv. national equality body, rozšírené. Novela antidiskriminačného zákona poskytuje možnosť zaviesť vyrovnávacie opatrenia cielené na odstránenie sociálnej a ekonomickej nerovnosti alebo znevýhodnení, ktorým čelia osoby patriace k zraniteľnejším skupinám. Boli vypracované konkrétne programy a vyčlenené finančné prostriedky na zlepšenie situácie Rómov v oblasti bývania, zamestnanosti, vzdelávania a sociálnej starostlivosti.
Zákonné záruky proti sterilizácii bez prechádzajúceho slobodného a informovaného súhlasu boli posilnené prostredníctvom novelizácie zákona o zdravotnej starostlivosti, ktorou boli zakázané sterilizácie bez písomnej žiadosti a informovaného písomného súhlasu dotknutého jednotlivca alebo jeho zákonného zástupcu.
Slovenské orgány pokračovali v poskytovaní podpory na zachovanie a rozvoj kultúry osôb patriacich k národnostným menšinám. V hodnotenom období bola vyčlenená finančná podpora pre múzeá, divadlá a publikácie. Boli vytvorené mechanizmy prerozdeľovania finančných prostriedkov. Okrem toho, v Slovenskej republike existuje aktívna scéna menšinových printových a elektronických médií.
Orgány vyvíjajú snahu vylepšiť učebnice a zabezpečiť učiteľom menšinových jazykov a vyučujúcim v menšinových jazykoch možnosti vzdelávania. Je chvályhodné, že školy s výučbou v menšinovom vyučovacom jazyku získali zvýšené finančné príspevky. 
Príslušníci národnostných menšín majú vo všeobecnosti vyhovujúce zastúpenie vo volených orgánoch na miestnej úrovni, pričom prostredníctvom rady vlády prebiehajú konzultácie so zástupcami národnostných menšín o otázkach súvisiacich s ochranou menšín.
b) 	Predmet záujmu 
Je potrebné dopracovať legislatívny rámec týkajúci sa ochrany národnostných menšín, aby sa zvýšila prehľadnosť a právna istota vo vzťahu k menšinovým právam na Slovensku. Bolo by vhodné prijať komplexnejšiu legislatívu, ktorá by pokryla používanie menšinových jazykov, financovanie kultúrnych aktivít národnostných menšín a celkovo ochranu osôb patriacich k národnostným menšinám.
Negatívne postoje a predsudky voči osobám patriacim k národnostným menšinám, predovšetkým Rómom, pretrvávajú. Naďalej zaznamenávame správy o nepriateľsky ladených výrokoch zo strany niektorých politikov. Niektoré legislatívne iniciatívy, vrátane novely zákona o štátnom jazyku z roku 2009,  ktoré boli prijaté bez adekvátnych opatrení na zvýšenie povedomia a bez náležitej predchádzajúcej diskusie s predstaviteľmi národnostných menšín, prispeli k zvýšeniu napätia v spoločnosti. 
Počas uplynulých rokov orgány vyvinuli úsilie posilniť používanie slovenského jazyka. V dôsledku toho bola v roku 2009 prijatá novela zákona o štátnom jazyku, následne doplnená zásadami vlády, ktorých cieľom bolo zabezpečiť výklad a uplatnenie zákona v praxi. Napriek tomu sa naďalej vyskytuje potreba vyjasniť viaceré ustanovenia zákona, ako aj jeho súlad so zákonom o používaní jazykov národnostných menšín z roku 1999 a ich uplatňovanie v konkrétnych situáciách. 
Možnosť udelenia pokút zo strany ministerstva kultúry v prípade porušenia určitých ustanovení zákona o štátnom jazyku z roku 2009, aj keď nie je aplikovaná v praxi, spochybňuje jeho súlad s Rámcovým dohovorom. Okrem toho nie je dostatočne jasné, do akej miery sa zákon vzťahuje na súkromnú sféru. 
Právna sila a postavenie zásad vlády v rámci slovenského právneho poriadku sú problematické vzhľadom na požiadavky predvídateľnosti, právnej istoty a vymožiteľnosti. Popri uznávaní legitímneho cieľu chrániť a posilňovať štátny jazyk, je tiež dôležité zdôrazniť, že v prípade zabezpečenia plného a efektívneho uplatňovania menšinových práv v Slovenskej republike by mala byť zachovaná primeraná rovnováha medzi podporou štátneho jazyka a právom na používanie menšinových jazykov v súkromnom a verejnom živote, ktoré chráni Rámcový dohovor. 
Celková situácia Rómov je problematická. Mnohí naďalej čelia diskriminácii v prístupe k zamestnaniu,  bývaniu, vzdelaniu a zdravotnej starostlivosti. Rómovia sú tiež postihnutí chudobou a sociálnou exklúziou v podstatne väčšej miere ako zvyšok obyvateľstva. Údaje o situácii osôb patriacich k národnostným menšinám, vrátane Rómov, v rôznych oblastiach zostávajú obmedzené.
Pretrvávajúca segregácia rómskych detí v školstve je predmetom vážneho znepokojenia zvažujúc, že takéto praktiky nie sú v súlade s princípmi Rámcového dohovoru. Veľký počet rómskych detí je i naďalej umiestňovaný do „špeciálnych“ škôl určených pre žiakov s vyučovacími problémami. Okrem toho sú stále hlásené prípady segregácie rómskych detí vo väčšinovom školstve.
Podľa rôznych zdrojov deti patriace k maďarskej menšine nemajú v etnicky zmiešaných oblastiach adekvátne príležitosti učiť sa maďarský jazyk na školách so slovenským vyučovacím jazykom. Okrem toho medzi menej početnými národnostnými menšinami bol zaznamenaný pokles záujmu o výučbu menšinových jazykov a vo výučbe rómskeho jazyka nedošlo k dostatočnému pokroku.
Zamestnávanie príslušníkov národnostných menšín, konkrétne menej početných menšín a Rómov, vo verejnej správe a v policajnom zbore sa zdá byť limitované, pričom v tomto smere nie je dostatok dostupných údajov. Okrem toho zastúpenie Rómov v parlamente je aj naďalej neuspokojivé.
2. 	Prijíma nasledujúce odporúčania pre Slovenskú republiku:
Popri opatreniach, ktoré sa majú prijať na implementáciu podrobných odporúčaní obsiahnutých v prvej a druhej kapitole hodnotiacej správy poradného výboru, sa orgánom odporúča prijať nasledujúce opatrenia na ďalšie zlepšenie implementácie Rámcového dohovoru:
Otázky vyžadujúce okamžité riešenie:

-	realizovať adekvátne legislatívne opatrenia na prijatie komplexnejšej legislatívy v oblasti menšinových 
jazykov, aby sa zabezpečila primeraná rovnováha medzi legitímnou podporou štátneho jazyka a právom používať menšinové jazyky ako určuje Rámcový dohovor; uprednostniť politiku stimulov pred represívnym prístupom vo vzťahu k uplatňovaniu zákona o štátom jazyku z roku 2009, a to vo verejnej i súkromnej sfére; 

-	prijať ráznejšie opatrenia na boj proti intolerancii z dôvodu etnického pôvodu a uskutočniť ďalšie
kroky na podporu vzájomného porozumenia a rešpektu medzi osobami patriacimi k rozličným skupinám; zvýšiť úsilie bojovať a účinne sankcionovať diskrimináciu a prijať rezolútne opatrenia na tvorbu a uplatňovanie vyrovnávacích opatrení, spolu s primeranou osvetou;

-	prijať rozhodné opatrenia na okamžité skončenie, bez ďalších prieťahov, pretrvávajúcej segregácie 
rómskych detí na školách a ich neoprávneného umiestňovania do „špeciálnych“ škôl. Presadzovať a posilniť úsilie zabezpečiť adekvátnu integráciu rómskych detí do väčšinového vzdelávania. 

Ďalšie odporúčania:

-	prijať ráznejšie opatrenia, ktoré zabezpečia, aby implementáciou rôznych programov a stratégií
týkajúcich sa Rómov došlo k podstatnému a trvalému zlepšeniu ich situácie v oblasti vzdelávania, zamestnania, zdravotnej starostlivosti a bývania; zlepšiť zber údajov o situácii osôb patriacich k národnostným menšinám vo všetkých oblastiach spoločnosti;

-	presadzovať politiku podpory zachovania a rozvoja kultúry národnostných menšín prostredníctvom 
transparentných postupov a na základe diskusie so zúčastnenými  stranami;

-	zvážiť prijatie zákonov o financovaní kultúrnych aktivít národnostných menšín a ochrane osôb patriacich k národnostným menšinám ako celku; pri prijímaní iniciatív v oblasti legislatívy a politík s dosahom na národnostné menšiny zaujať obzvlášť opatrný a vyvážený prístup vrátane náležitej predchádzajúcej diskusie s predstaviteľmi národnostných menšín a primeranými opatreniami v oblasti osvety;  

-	podporovať prístup k médiám pre osoby patriace k národnostným menšinám vrátane Rómov a účasť
v týchto médiách; zvýšiť podporu pre menšinové médiá rovnako ako výrobu kvalitných programov určených pre osoby patriace k národnostným menšinám;

-	uprednostniť flexibilný prístup k numerickým požiadavkám právnych predpisov s cieľom umožniť osobám patriacim k národnostným menšinám používanie svojho jazyka vo verejnej sfére tak ako je stanovené v Rámcovom dohovore;

-	poskytovať väčšiu podporu výučbe menšinových jazykov v školách so slovenským vyučovacím 
jazykom, ktoré sa nachádzajú v etnicky zmiešaných oblastiach vrátane oblastí obývaných príslušníkmi maďarskej menšiny zabezpečiac tak, aby deti patriace k národnostným menšinám mali adekvátne možnosti naučiť sa svoj menšinový jazyk; 

-	zabezpečiť, aby učebnice venovali primeranú pozornosť kultúre a identite národnostných menšín vrátane menej početných menšín;

-	zvýšiť úsilie na zabezpečenie účasti osôb patriacich k národnostným menšinám vrátane menej 
početných menšín, vo verejnej správe a v policajnom zbore, a podporiť väčšiu účasť osôb patriacich k rómskej menšine vo volených orgánoch, a to najmä na centrálnej úrovni.

3. 	Vyzýva vládu Slovenskej republiky, v súlade s rezolúciou (97) 10:

a. 	pokračovať v prebiehajúcom dialógu s poradným výborom;
b. 	naďalej pravidelne informovať Poradný výbor o opatreniach, ktoré prijal vo vzťahu k záverom a odporúčaniam v predchádzajúcich odsekoch 1 a 2.